Kyk: Leerder steek klasmaat se hare aan die brand‘n Skermskoot uit die video. ŉ Leerder van Belgravia High School in Kaapstad is geskors nadat hy Maandag een van sy klasmaats se hare aan die brand gesteek het. Die Wes-Kaapse departement van onderwys het Woensdag aan Maroela Media gesê dat die skool onmiddellik ondersoek ingestel het en teen die leerder opgetree het toe die voorval plaasgevind het. “As ŉ voorsorgmaatreël is die leerder geskors hangende ŉ tugverhoor,” sê Millicent Merton, die departement se woordvoerder. Die voorval het glo Maandagoggend plaasgevind terwyl die onderwyser uit die klaskamer was. Klasmaats het dit op hul selfone afgeneem en dit intussen wyd op sosiale media versprei. In die video kan gesien word hoe ŉ seun ŉ aansteker van ŉ ander leerling neem en agter die slagoffer gaan staan. Hy gooi ŉ vloeistof op haar hare, terwyl ŉ ander leerder sê: “Kyk hier, haar hare kan nie nat raak nie.” Die seun lag voordat hy die slagoffer se poniestert aan die brand steek. Hy blus vinnig die vlamme met sy hand, terwyl die res van die leerders uitbars van die lag. Volgens Merton het die skool berading en terapeutiese ondersteuning aan die slagoffer verleen. “Die Verteenwoordigende Raad van Leerders (VRL) sal ŉ veldtog teen afknouery by die skool aanpak.” Die voorval volg kort nadat ŉ leerder van Mbilwe Sekondêre Skool in Thohoyandou, Limpopo, haar eie lewe geneem het nadat sy deur ŉ medeleerder aangerand is en haar klasmaats dit afgeneem het. Talle skole in die Wes-Kaap het sedertdien veldtogte teen boeliegedrag van stapel gestuur.